Bekende oud-polisieman oorlede | News24
Bekende oud-polisieman oorlede
Dawid de Lange, ’n bekende inwoner van Astonbaai, is kort voor Kersfees oorlede. Foto:VERSKAF
DAWID de Lange, ’n bekende inwoner van Astonbaai, is kort voor Kersfees verlede jaar op sewentigjarige ouderdom in ’n Port Elizabethse hospitaal oorlede. Dié vriendelike en geliefde oud-polisieman was wyd bekend in Jeffreysbaai.
Dawid het in 1966 by die SAPD aangesluit en is na sy opleiding na Umtata verplaas. In dieselfde jaar het hy vir Catharina Ackerman ontmoet. Hulle is in 1969 getroud en drie kinders is uit die huwelik gebore. In 1975 het hy ’n verplasing na die distrikshoofkantoor in Ladybrand aangevra, waar hy die besondere eer gehad het om as geliefde lid van die polisie in die dorp bekend te staan.
Hy het in 1995 weens mediese redes die polisiediens verlaat en het met sy gesin na Jeffreysbaai verhuis. Hulle het hier gewoon tot by sy afsterwe. Sy vrou het hom vir baie jare, sedert die aanvang van ’n siekte in 2007, versorg.
Sy skoonseun is die bekende gospelsanger, Braam Kramer, wat tans SAPD-kaptein en stasiebevelvoerder is.
Die roudiens is op 20 Desember deur ds Sas Swart in die NG-kerksaal in Paradysstrand waargeneem.